નવજોતસિંહ સિદ્ધુ જોરદાર ફટકાબાજ હતા તે વાત સહેલાઇથી ભૂલાઇ તેમ નથી, પણ તે પછીની તેની ઓળખ બહુ લાંબી થતી ગઈ છે. શીખ હોવાથી તે માથે પાઘડી પહેરે છે, પણ નવજોત બીજી અનેક પ્રકારની પાઘડી પહેરી શકે છે તે આટલા વર્ષોમાં આપણે જોયું છે. ટીવી શૉમાં ખડખડાડ હસતા અને શેરશાયરી ફટકારતા નવજોતસિંહ સિદ્ધુ રાજકીય આક્ષેપબાજીની પણ તડાફડી બોલાવી શકે છે. પાકા કિક્રેટર અને કોમેડિનયની જેમ સિદ્ધુ પાકા રાજકારણી પણ બની ચૂક્યા છે, કેમ કે તેમણે વર્ષો સુધી ભાજપમાં રહ્યા પછી ભાજપને તડકો મૂક્યો હતો. તેમણે પંજાબમાં પોતાનો અલગ પક્ષ રચવાની પણ કોશિશ કરી, પણ છેવટે કોંગ્રેસમાં જોડાવાનું પસંદ કર્યું. તે નિર્ણય ફળ્યો અને કોંગ્રેસની સરકારમાં પ્રધાન બનવા સાથે તેમની પાઘડીમાં એક છોગું ઓર ઉમેરાયું છે. વિવાદોનો સામનો કરવો નવજોત માટે નવો નથી, પણ પાકિસ્તાનમાં થયેલો વિવાદ તેની રાજકીય કારકીર્દિ માટે જોખમી પણ થઈ શકે છે. રાજકારણમાં અત્યાર સુધી ભાજપ તેમનો ઉપયોગ સભામાં મનોરંજન કરાવનારા અને ટોળું એકઠું તરીકે કરતો હતો. કોંગ્રેસમાં જોડાયા અને પંજાબની કોંગ્રેસી સરકારમાં પ્રધાન બન્યા પછી હવે તે પાકા નેતા છે અને તેમણે વિવાદમાંથી રસ્તો કાઢવો પડશે. પંજાબના કોંગ્રેસી મુખ્યપ્રધાન અમરિન્દર સિંહે પણ કહ્યું છે કે પાકિસ્તાની સેનાના વડાને તેઓ ઉમળકાથી ભેટી પડ્યા તે ઠીક નહોતું.